《曲江池醉歌赠长安诸公》
明代·王廷相

长安诸公虎凤客，曲江宴我春微茫。
江边草没古皇迹，塔前云散千佛光。
人豪意远词锦鲜，尚书御史纷琼筵。
邺中文学不足数，洛下风流漫自贤。
健气觚棱紫雕下，秀仪合沓轻鸿翩。
迎春送客意超忽，弦管啁啾沸远天。
华严御宿平如掌，豁豁晴川新阳上。
古人不来今人来，百花楼台半草莽。
袅袅富春竿，纂纂东陵瓜。
吾道贵沉冥，浊俗矜繁华。
暮撷芳荪，朝餐紫霞。
王乔赤松，韶颜如花。
海里三山接羽翼，人间万事真泥沙。
金鱼绣服有何益，食封开府虚相夸。
君不见汉家昆明金作池，旌旗影灭石螭没。
又不见唐帝芙蓉花为苑，殿幄香沉烟卉发。
清渭常流东海波，南山不断诸陵月。
请君休歌行路难，直须痛饮金壶干。
醉向江头照容鬓，百年几许身心闲。
牧羊小儿垂赤绂，屠龙豪士沦幽山。
妖虹无计洒赤血，天狼未灭空长叹。
弹朱篌，击鼍鼓，催花不开白日暮。
腰间宝剑双龙精，把向尊前为公舞。

作者简介：王廷相（1474-1544），字子衡，号浚川，世称浚川先生，河南仪封（今兰考）人，祖籍潞州。明代著名文学家、思想家、哲学家。王廷相幼年聪慧奇敏，好为文赋诗，且留心经史。《明史》称他“博学强记，精通经术、星历、舆图、乐律，河图洛书，周邵程张之书，皆有论驳” 。明孝宗时，与李梦阳、何景明等人，提倡古文，反对台阁体，时称“七子”（“前七子”）。 官至南京兵部尚书、都察院左都御史。谥“肃敏”。